Det lykkedes ikke Kamilla Rytter Juhl og Christinna Pedersen at vinde All England-trofæet hjem til Danmark.

Den danske damedouble bestående af nordjyderne Kamilla Rytter Juhl og Christinna Pedersen stod søndag eftermiddag i finalen i All England med mulighed for at vinde den traditionsrige turnerings damedouble-trofæ hjem til Danmark for første gang i 52 år. Modstanderne var sydkoreanerne Ye Na Chang og So Hee Lee, og det stod dog hurtigt klart, at danskerne var kommet på en svær opgave. Efter at have tabt første sæt relativt tæt med 21-18 blev andet sæt endnu hårdere for den nordjyske duo. Det sydkoreanske makkerpar fik deres første matchbold ved stillingen 20-12, og efter et enkelt mislykket forsøg, der bragte danskerne på 20-13 var det danskerne selv, der gav Chang og Lee sejren ved at sende bolden i nettet. Det hele var overstået efter 47 minutter, og ligesom til OL i Rio sidste sommer må Kamilla Rytter Juhl og Christinna Pedersen altså tage til takke med andenpladsen.